Anneke – ’n raakvatter voor die paaltjies én agter die boekeDie Proteas se Anneke Bosch. Foto: Twitter. Anneke Bosch is nie net een van Suid-Afrika se voorste vrouekrieketspelers nie, maar ook ’n raakvatter agter die boeke. Die 28-jarige veelsydige speler is tans besig met haar Nagraadse Onderwyssertifikaat (NGOS) by Akademia volgens die nauurse onderrigleermodel. O ja, so tussendeur al haar krieketpligte het sy ook al haar honneursgraad in biokinetika én sportwetenskap verwerf! Sport is egter een van haar grootste passies en haar liefde vir krieket het in die laerskool vlamgevat nadat sy en ’n vriendin in hul graadtweejaar saam met die seunspan begin oefen het. Op hoërskool het sy na die meisiespan geskuif waar haar loopbaan nuwe hoogtes bereik het. Sy het onder meer vir die o.19-Grensspan asook die SA o.19-groep gespeel voordat sy haar Protea-buiging in 2016 teen Australië in Canberra gemaak het. Sedertdien was sy al in 18 witbalkrieketwedstryde (eendag- en T20-kragmetings) vir Suid-Afrika in aksie, terwyl sy ook onlangs haar eerste toetswedstryd teen Engeland in Taunton gespeel het. “Om deel van die Proteas te wees is beslis ’n droom wat waar geword het. Dit is vir my ’n voorreg om op internasionale vlak te speel en om my land te verteenwoordig,” het Bosch gesê. ???? Anneke Bosch was on another level in the T20I series opener to take the #MomentumProteas to victory#INDvSA #AlwaysRising@Momentum_za pic.twitter.com/oGGriAgWn2 — Cricket South Africa (@OfficialCSA) March 21, 2021 Sy vertel dat haar familie haar grootste ondersteuners is en dat hulle ’n liefde vir sport deel. Haar ouers is al twee onderwysers en hulle het haar aangemoedig om die NGOS-kwalifikasie aan te pak met die oog daarop om uiteindelik wiskunde as vak aan te bied. “Ek hou van die feit dat onderwysers so ’n groot invloed op kinders se lewe kan hê. Met my NGOS-kwalifikasie kan ek al my passies uitleef – om met skoolkinders te werk, my liefde vir wiskunde en om sport af te rig.” Haar instellingkeuse vir NGOS het op Akademia geval aangesien sy aanlyn via die e-leeropsie kan studeer; iets wat haar krieketloopbaan soos ’n handskoen pas. Met die e-leeropsie is daar steeds ondersteuning deur middel van kontaksessies, maar die sessies kan vanaf enige plek ter wêreld bygewoon word. “Ek het baie goeie dinge van Akademia gehoor en noudat ek self ervaar hoe goed Akademia vir sy studente is, sal ek die instelling beslis aanbeveel.” Dit kan ’n moeilike gedoente wees om ’n internasionale sportloopbaan met jou studie te balanseer, maar Bosch vertel dat sy die uitdaging geniet. “Krieket bied vir my ’n breek van my studie en die studie bied weer vir my ’n breek van krieket. Dit is lekker om twee fokuspunte in my lewe te hê.” Sy is tans saam met die Protea-vrouekrieketspan in Engeland, terwyl sy ook deel van die Suid-Afrikaners se Statebondspele-groep is. Anneke Bosch's grin says it all. It's a South African duel in the first Super Over at Blundstone #WBBL07 ???????? pic.twitter.com/ELdHKMSgwD — cricket.com.au (@cricketcomau) October 17, 2021